НэхъыфIу къалъытэ
«Хрустальный компас» лъэпкъ саугъэтым пашэу къыщалъытащ тхылъ тедзапIэм и унафэщIхэу, лъахэхутэхэу Котляровхэ Мариерэ Викторрэ я «Кабардино-Балкария: 100 чудес, больших и маленьких» тхылъыр.
Урыс географие зэгухьэныгъэм Москва щиIэ хэщIапIэм щекIуэкIащ «Хрустальный компас» лъэпкъ саугъэтым и эксперт советым и зэIущIэ. Абы щагъэнэIуащ саугъэтыр зыхуагъэфэщахэр. Котляровхэ Мариерэ Викторрэ я «Кабардино-Балкария: 100 чудес, больших и маленьких» тхылъыр хэхуащ Урысейм и щIыналъэ 68-м, дуней псом и къэрали 7-м къабгъэдэкIыу къагъэлъэгъуа проект 389-м ящыщу нэхъыфIу къалъытахэм.
Зыхуэбгъадэ хъун щымыIэ къыдэкIыгъуэр урысыбзэрэ инджылызыбзэкIэ тха гъуэгугъэлъагъуэщ, навигаторкIэ къызэгъэпэщауэ. Абы хагъэхьащ Кавказым и щIыуэпс, IэрыщI ухуэныгъэ нэхъ щIэщыгъуищэм ятеухуа хъыбархэр, телъыджэу къалъытэ щIыпIэхэм я сурэтхэр.
КъыдэкIыгъуэр гъуэгугъэлъагъуэ къудейуэ къэбгъэсэбэп мыхъуу, ди щIыналъэр фIыуэ зылъагъу дэтхэнэми саугъэт папщIэу урихуэупсэ хъунущ.
Тхылъыр къыдэзыгъэкIахэу Котляровхэ Мариерэ Викторрэ ирагъэблэгъащ накъыгъэм и 19-м Сочэ къалэм и «Галактика» жылагъуэ-щэнхабзэ центрым щекIуэкIыну, лъэпкъ саугъэтыр зыхуагъэфэщахэм щратыжыну V юбилей зэхыхьэм. Абы хэтынущ къэрал, жылагъуэ лэжьакIуэ цIэрыIуэхэр, Урысейм, дуней псом я хъыбарегъащIэ IэнатIэхэм я лэжьакIуэхэр, щIэныгъэлIхэр, зыплъыхьакIуэхэр, IуэхущIапIэ, холдинг инхэм я унафэщIхэр, хамэ къэралхэм я лIыкIуэхэр.
БЖЬЫХЬЭЛI Розэ.
